钦定古今图书集成/理学汇编/字学典/第088卷 > 荆川稗编 > 《元刘因论书》
## 钦定古今图书集成/理学汇编/字学典/第088卷 > 荆川稗编 > 《元刘因论书》

字画之工拙，先秦不以为事。科斗篆、隶、正、行、草，汉氏
而下，随俗而变，去古远而古意日衰。魏晋以来，其学
始盛，自天子大臣至处士，往往以能书名家，变态百
出，法度备具，遂为专门之学。学者苟欲学之篆、隶，则
先秦《款识金石刻》，魏、晋《金石刻》，唐以来李阳冰等所
当学也。正书当以篆、隶意为本，有篆、隶意，则自高古。
锺太傅、王右军、颜平原、苏东坡，其规矩准绳之大匠
也。欧阳率更、张长史、李北海、徐浩、柳诚悬、杨凝式、蔡
君谟、米芾、黄鲁直，萃之以励吾气，参之以肆吾博可
也。虽或不工，亦不俗矣。技至于不俗，则亦已矣。